钦定古今图书集成/理学汇编/经籍典/第001卷 > 汉
## 钦定古今图书集成/理学汇编/经籍典/第001卷 > 汉

### 高帝元年冬十月萧何尽收秦丞相府图籍文书

按《史记高祖本纪》。不载　按《汉书高祖本纪》云云。
惠帝四年三月甲子。除挟书律。

按《史记惠帝本纪》。不载　按《汉书惠帝本纪》云云。

### 文帝 年始置五经博士

按《史记》《汉书、文帝本纪》皆不载。　按《后汉书翟酺传》：
“初，酺之为大匠，上言孝文皇帝始置一经博士。武帝
大合天下之书，而孝宣论六经于石渠，学者滋盛，弟
子万数。”

〈注〉武帝建元五年，始置《五经》博士。文帝时，未遑庠序之事。酺之此言，不知何据。〈按注虽云云然史记儒林传申公韩生等皆孝文时为博士则酺言已有据但本纪失载耳〉

按：扬子《法言学行》篇：“或曰：《书》与经同，而世不尚治之，
可乎？”

〈宋注〉《书》谓诸传记之书，“经”谓五经。汉文帝以《论语》《孝经》《孟子》《尔雅》皆置博士，后罢传记博士，独立五经博士，列学科而已，故云“世不尚。”

文帝　年，诏使晁错往，伏生受《尚书》以治《诗》，申公及
韩婴为博士以治《礼》，徐生为礼官大夫。

按：《史记》《汉书文帝本纪》皆不载。　按《史记晁错传》：“孝
文帝时，天下无治《尚书》者，独闻济南伏生故秦博士，
治《尚书》，年九十馀，老不可征，乃诏太常使人往受之。
太常遣错受《尚书》伏生所。”　按《儒林传》：“伏生者，济南
人也，故为秦博士。孝文帝时，欲求能治《尚书》者，天下
无有，乃闻伏生能治，欲召之。是时伏生年九十馀，老
不能”行。于是乃诏太常使掌故晁错往受之。秦时焚
书，伏生壁藏之。其后兵大起，流亡。汉定，伏生求其书，
亡数十篇，独得二十九篇，即以教于齐鲁之间。学者
由是颇能言《尚书》，诸山东大师无不涉《尚书》以教矣。

《韩生》者，燕人也。孝文帝时为博士，《韩生》推诗人之。

生最本。《礼》固自孔子时，而其经不具。及至秦焚书，书
散亡益多，于今独有《士礼》，高堂生能言之。而鲁徐生
善为容。孝文帝时，徐生以容为礼官大夫，传子至孙
徐延、徐襄。襄其天姿，善为容，不能通《礼经》。延颇能，未
善也。襄以容为汉礼官大夫，至广陵内史。延及徐氏
弟子公户满意、桓生、单次皆尝为汉礼官大夫，而瑕
丘萧奋以礼为淮阳太守。是后能言“礼”为容者，由徐
氏焉。

按《汉书楚元王传》：“文帝时，闻申公为《诗》最精，以为博
士。元王好《诗》，诸子皆读《诗》，申公始为《诗》传，号《鲁诗》。元
王亦次之诗传，号曰《元王诗》。”　按《刘歆传》：歆移太常
博士书曰：“孝文皇帝始使掌故朝错，从伏生受《尚书》。
《尚书》初出于屋壁，朽折散绝。今其书见在，时师传读
而已。”

### 景帝 年得古文经传于孔子旧宅壁中

按：《史记》《汉书、景帝本纪》皆不载。　按《汉书鲁恭王传》，
“鲁恭王馀，孝景前二年立为淮阳王，三年徙王。鲁王
好治宫室，坏孔子旧宅以广其宫，闻钟磬琴瑟之声，
遂不敢复坏，于其壁中得古文经传。”　按《艺文志》：“武
帝末，鲁共王坏孔子宅，欲以广其宫，而得《古文尚书》
及《礼记》《论语》《孝经》凡数十篇，皆古字也。共王往入其
宅，闻”鼓琴瑟钟磬之音，于是惧，乃止不坏。　按《刘歆
传》， 歆移博士书曰：“汉兴已七八十年，离于全经固已
远矣。”及鲁恭王坏孔子宅，欲以为宫，而得古文于坏
壁之中。逸《礼》有三十九，书十六篇，及《春秋左氏》丘明
所修皆古文旧书。〈按本传恭王于景帝三年即徙王鲁好治宫室则坏宅必景帝时事

至元朔元年，其子安王已嗣位，年表可稽。《艺文志》以为武帝末始坏孔子宅，武帝在位五十四年，计元朔元年，武帝始在位十三年，安得谓武帝末乎？自以本传景帝时为正，后人多以为武帝时者，以武帝天汉之后，孔安国献《古文经传》，故误以孔壁之坏，亦此时事耳。其实未深考也。

按《晋书卫恒传》：“汉武时，坏孔子宅，得古文《尚书》《春秋》
《论语》《孝经》。时人不复知有古文，谓之科斗书。汉世秘
藏，希得见之。”

按郑樵《六经奥论》，鲁共王献古文，此一项得于孔壁
者，尽系古文，藏于秘书。至刘歆校书，乃出古文《论语》
二十一篇，分《尧曰下章》《子张问》为一篇，有两：《子张》与
《鲁论》同。古文《尚书》十六篇，古文《孝经》二十一篇，《庶人》
分为二，《曾子》《敢问》分为三，又多《闺门》一章。古文《左氏
春秋》。古文《礼》五十六篇，十七篇，与高堂生所传《礼》同，
乃《仪礼》，馀三十九篇乃《逸礼》。〈按汉晋传志所举书目多寡互异郑樵总而计

之，颇便观览。共王献书事，《史传》亦未言及。郑樵之说，必有所据，从之。

景帝　年。以治经辕固生、董仲舒、胡毋生为博士
按《史记》《汉书。景帝本纪》皆不载　按《史记儒林传》。“清
河王太傅辕固生者。齐人也。以治《诗》。孝景时为博士。”

董仲舒广川人也。以治《春秋》孝景时为博士　胡。

毋生齐人也。孝景时为博士，以老归教授齐之言《春
秋》者多受胡毋生，公孙弘亦颇受焉。

### 武帝建元五年春始置五经博士

按《史记武帝本纪》，不载。　按《汉书武帝本纪》云云。
按《百官公卿表》：博士，秦官，掌通古今，秩比六百石，员
多至数十人。武帝建元五年，初置五经博士。　按《刘
歆传》，“歆移太常博士《书》曰：‘汉朝之儒，唯贾生而已。至
孝武皇帝，然后邹、鲁、梁、赵颇有《诗》《礼》，《春秋》先师，皆起
于建元之间。当此之时，一人不能独尽其经，或为《雅》，
或为《颂》’”，相合而成。《泰誓》后得博士集而读之。　按《儒
林传赞》，“自武帝立五经博士，开弟子员，设科射策，劝
以官禄。讫于元始，百有馀年，传业者寖盛，支叶蕃滋。
一经说至百馀万言，大师众至千馀人，盖禄利之路
然也。初书惟有欧阳《礼》，后易杨，《春秋》《公羊》而已。”

### 元光元年五月诏策贤良董仲舒公孙弘等以经术进

按《史记武帝本纪》，不载　按《汉书武帝本纪》，元光元
年五月，诏贤良曰：“贤良明于古今王事之体，受业察
问，咸以书对，著之于篇，朕亲览焉。”于是董仲舒、公孙
弘等出焉。　按《循吏传序》：孝武之世，以化治称者，唯
江都相董仲舒，内史公孙弘兒宽三人，皆儒者，通于
世务，明习文法，以经术润饰吏事。天子器之。

### 元朔五年夏六月诏令礼官劝学讲议洽闻举经典遗逸者置博士弟子员建藏书之策置写书之官下及诸子传说皆充秘府

按《史记武帝本纪》，不载　按《汉书武帝本纪》，元朔五
年夏六月诏曰：“盖闻导民以礼，风之以乐。今礼坏乐
崩，朕甚闵焉。故详延天下方闻之士，咸荐诸朝。其令
礼官劝学，讲议洽闻，举遗兴礼，以为天下先。太常其
议予博士弟子，崇乡党之化，以厉贤材焉。”丞相弘请
为博士置弟子员，学者益广。

按《史记儒林传序》：“公孙弘为学官，悼道之郁滞，乃请
曰：‘丞相御史言制曰：‘盖闻导民以礼，风之以乐。婚姻
者，居室之大伦也。今礼废乐崩，朕甚愍焉。故详延天
下方正博闻之士，咸登诸朝。其令礼官劝学讲议，洽

之道，乡里有教，夏曰校，殷曰序，周曰庠。其劝善也显
之朝廷，其惩恶也加之刑罚，故教化之行也，建首善，
自京师始，由内及外。今陛下昭至德，开大明，配天地，
本人伦，劝学修礼，崇化厉贤，以风四方，太平之原也。
古者政教未洽，不备其礼，请因旧官而兴焉。为博士
官置弟子五十人，复其身。太常择民’’”年十八已上，仪
状端正者，补博士弟子。“郡、国、县、道、邑有好文学，敬长
上，肃政教，顺乡里，出入不悖所闻”者，令相长丞上属
所二千石。二千石谨察可者，当与计偕，诣太常，得受
业如弟子。一岁皆辄试，能通一艺以上，补文学掌故
缺。其高第可以为郎中者，太常籍奏。即有秀才异等，
辄以名闻。其不事学，“若下材及不能通一艺，辄罢之，
而请诸不称者罚。”臣谨按《诏书》律令下者，明天人分
际，通古今之义，文章尔雅，训辞深厚，恩施甚美。小吏
浅闻，不能究宣，无以明布谕下治礼，次治掌故，以文
学礼义为官迁留滞。请选择其秩，比二百石以上及
吏百石通一艺以上补左右内史；大行卒史；比百石
已下“补郡太守卒史，皆各二人，边郡一人，先用诵多
者；若不足，乃择掌故补中二千石属文学，掌故补郡
属备员。请著功令，他如律令。”制曰：“五可。”自此以来，则公、
卿、大夫士吏斌斌，多文学之士矣。

按《汉书儒林传序》：“及窦太后崩，武安田蚡为丞相，黜
黄老刑名百家之言，延文学儒者以百数。而公孙弘
以治《春秋》为丞相，封侯，天下学士靡然乡风矣。弘为
学官，悼道之郁滞，迺请曰：‘丞相御史言制曰：‘盖闻导
民以礼，风人以乐。婚姻者，居室之大伦也。今礼废乐
崩，朕甚愍焉。故详延天下方闻之士，咸登诸朝。其令
礼官劝学，讲议洽闻，举遗兴礼，以为天下先’’。”

〈注〉师古曰：“举遗，谓经典遗逸者，求而举之。”

按《艺文志》：“昔仲尼没而微言绝，七十子丧而大义乖，
故《春秋》分为五，《诗》分为四，《易》有数家之传。战国从衡，
真伪分争，诸子之言，纷然殽乱。至秦患之，乃燔灭文
章，以愚黔首。汉兴，改秦之败，大收篇籍，广开献书之
路。迄孝武世，书缺简脱，礼坏乐崩，圣上喟然而穪曰：
‘朕甚闵焉’。于是建藏书之策，置写书之官，下及诸子”
传说，皆充秘府。　按刘歆《七略》：“孝武皇帝敕丞相公
孙弘广开献书之路，百年之间，书积如丘山，外则有
太常太史博士之藏，内则有延阁广内、秘室之府。”

### 天汉 年孔安国献古文经传藏于秘府

按《史记》《汉书》《武帝本纪》皆不载。　按《汉书刘歆传》，歆
《移太常博士书》曰：“鲁共王坏孔子宅，欲以为宫，而得
古文于坏壁之中。天汉之后，孔安国献之，遭巫蛊仓
卒之难，未及施行，藏于秘府，伏而未发。”

“武帝　　　年，河间献王得古文经传献于朝。”
按《史记》《汉书》《武帝本纪》皆不载。　按《汉书河间献王
传》：“献王德修学，好古实，事求是从，民得善书，必为好
写与之，留其真，加金帛赐以招之。繇是四方道术之
人，不远千里，或有先祖旧书，多奉以奏献王者，故得
书多与汉朝等。是时淮南王安亦好书，所招致率多
浮辩。献王所得”书，皆古文先秦旧书，《周官》《尚书》《礼》《礼
记》《孟子》《老子》之属，皆经、传、说、记，七十子之徒所论。其
学举六艺，立毛氏《诗》《左氏春秋》博士，修礼、乐，被服儒
术，造次必于儒者。

按郑樵《六经奥论》，“河间献王献书”，此一项乃献王好
古，收拾藏之秘府。武帝未立学官，亦未显于世。《乐记》
二十四卷，与毛公及诸子言乐者作《乐记》《周礼》六篇，
不出屋壁，乃李氏献五篇，献王足以《考工记》《毛诗》毛
苌为河间博士，自谓子夏所传，献王虽献于朝，未立
学官。《孝经》今之《孝经》是献王得。颜芝本献之《礼记》一
百三十一篇。《古经礼》五十一篇，出鲁淹中，即孔壁注，
见《鲁共王》。

武帝　年，张汤请博士弟子治《尚书春秋》。补廷尉史
按《史记》《汉书武帝本纪》皆不载。　按《史记张汤传》。“是
时上方乡文学。汤决大狱。欲傅古义。乃请博士弟子
治《尚书春秋》。补廷尉史。”

### 昭帝始元五年六月诏以经学未明令三辅太常举贤良文学增博士弟子员

按：《汉书昭帝本纪》：“始元五年六月诏曰：‘朕以眇身，获
保宗庙，战战栗栗，夙兴夜寐，修古帝王之事，通保傅，
传《孝经》《论语》《尚书》，未云有明。其令三辅太常举贤良
各二人，式郡国文学高第各一人’。”　按《儒林传序》：“昭帝
时举贤良文学，增博士弟子员满百人。”

### 宣帝本始三年以授经帝师韦贤为丞相

按：《汉书宣帝本纪》不载。　按《史记孝昭以来功臣侯
者补传》：“韦贤，家在鲁，通《诗》《礼》《尚书》，为博士，授鲁大儒，
入为昭帝师。本始三年，代蔡义为丞相。”

### 地节三年选授皇太子经以孔霸迁詹事丙吉为太傅疏广为少傅

按《汉书宣帝本纪》，地节三年四月戊申，立皇太子。
按《孔光传》，“光父霸，宣帝时为大中大夫，以选授皇太子经，迁詹事，高密相。”　按《疏广传》，“地节三年，立皇太
子，选丙吉为太傅，广为少傅。数月，吉迁御史大夫，广
徙为太傅。在位五岁。皇太子年十二，通《论语》《孝经》。”

### 元康元年讲论六艺群书诏博举明先王之术者

按《汉书宣帝本纪》：“元康元年八月，诏曰：‘朕不明六艺，
郁于大道，是以阴阳未时。其博举吏民，厥身修正，通
文学，明于先王之术，宣究其意者各二人，中二千石
各一人’。”　按《兒宽传赞》：“孝宣承统，纂修洪业，亦讲论
六艺，招选茂异。而萧望之、梁丘贺、夏侯胜、韦元成、严
彭祖、尹更始以儒术进，刘向、王褒以文章显。”　按《王
褒传》：“宣帝时，修武帝故事，讲论六艺群书，博尽奇异
之好，征能为《楚辞》。九江被公，召见诵读，益以高材。刘
向、张子侨、华龙、柳褒等侍诏金马门，神爵，五凤之间，
天下殷富，数有嘉应，上颇作歌诗，迺征褒，既至，诏褒
为《圣主得贤臣颂》。”

元康三年，诏以张贺辅导经术追赐谥封侯。

按《汉书宣帝本纪》，元康三年诏曰：“故掖庭令张贺，辅
导朕躬，修文学经术，恩惠卓异，厥功茂焉。《诗》不云乎？
‘无德不报’。封贺所子弟子侍中中郎将彭祖为阳都
侯，追赐贺谥曰阳都哀侯。”

### 甘露元年召五经名儒大议殿中望之等十一人各以经谊对

按《汉书宣帝本纪》，不载。　按《瑕丘江公传》：“宣帝选郎
十人，从受《穀梁》。自元康至甘露元年，积十馀岁，皆习
明经。乃召《五经》名儒太子太傅萧望之等，大议殿中
平《公羊》《穀梁》同异，各以经处是非。时《公羊》博士严彭
祖，侍郎申挽、伊推、宋显，《穀梁》议郎尹更始，待诏刘向、
周庆、丁姓并论《公羊》家多不见从。愿请内侍郎许广，
使”者亦并内《穀梁》家中郎王亥各五人，议三十馀事。
望之等十一人各以经谊对，多从《穀梁》，由是《穀梁》之
学大盛，庆姓皆为博士。

〈注〉师古曰：“周庆、丁姓，二人也。”

甘露三年三月诏诸儒讲《五经》同异于石渠增立博
士。

按《汉书宣帝本纪》：“甘露三年春三月己丑，诏诸儒讲
《五经》同异。太子太傅萧望之等平奏其议，上亲称制
临决焉。迺立梁丘《易》、大、小夏侯《尚书》《穀梁春秋》博士。”

按《刘向传》，“宣帝循武帝故事，招选名儒俊材置左”

右更生等并进对。更生言黄金可成方，不验，下更生
吏。上奇其材，得减死论。会初立《穀梁春秋》，征更生受
《穀梁》，讲论五经于石渠。　向子歆移太常博士书曰：
“往者博士《书》有《欧阳，春秋》，《公羊》，《易》则施、孟，然孝宣皇
帝犹复广立《穀梁春秋》《梁丘易》，《大小夏侯尚书》，义虽
相反，犹并置之。何者？与其过而废之也，宁过而立之。”

〈注〉师古曰：《三辅旧事》云：“石渠阁在未央大殿北，以藏秘书。”

按《薛广德传》：“萧望之荐广德经行，宜充本朝为博士，
论石渠。”　按《韦元成传》：“元成受诏，与太子太傅萧望
之及五经诸儒杂论同异，于石渠阁，条奏其对。”　按
《儒林施雠传》：“仇为童子，从田王孙受《易》，与孟喜、梁丘
贺并为门人。及贺为少府，于是荐仇，诏拜仇博士。甘
露中，与五经诸儒杂论同异于石渠阁。”　按《儒林梁
丘贺传》：“贺子临，为黄门郎。甘露中，奉使问诸儒于石
渠。临学精熟，专行京房法。琅邪王吉通《五经》，闻临说，
善之。”　按《儒林欧阳生传》：“欧阳，大小夏侯氏学，皆出
于兒宽。宽授欧阳生子，世世相传，至曾孙高子阳为
博士。高孙地馀长宾，以太子中庶子授太子，后为博
士。论。”石渠　按：《儒林林尊传》：“‘尊事欧阳高，为博士’。论
石渠。”　按《儒林周堪传》：“堪字少卿，齐人也。与孔霸俱
事大夏侯胜，霸为博士，堪译官令论于石渠，经为最
高。”　按《儒林张山拊传》：“山拊字长宾，平陵人也。事小
夏侯建，为博士，论石渠。”　按《儒林王式传》：“山阳张长
安幼君，先事式，后东平唐长宾，沛褚少孙亦来事式，
问经数篇。张生、唐生、褚生皆为博士。张生”论石渠至
淮阳中尉。　按《儒林孟卿传》，“戴圣、戴德以博士论石
渠。闻人通，汉以太子舍人论石渠。”　按《儒林传》赞，至
孝宣世，复立大小夏侯《尚书》《大小戴礼》、施孟梁丘《易》
《穀梁春秋》。

按《后汉书陈元传》：“元上疏曰：‘往者孝武皇帝好《公羊》，
卫太子好《穀梁》，有诏诏太子受《公羊》，不得受《穀梁》。孝
宣皇帝在人间时，闻卫太子好《穀梁》，于是独学之。及
即位，为《石渠论》，而《穀梁》氏兴’。”　按《翟酺传》：“初，酺之为
大匠，上言孝文皇帝始置五经博士。武帝大合天下
之书，而孝宣论《六经》于石渠，学者滋盛，弟子万数。”

〈注〉宣帝甘露三年，诏诸儒讲《五经》于殿中，兼平《公羊》《穀梁》同异，上亲临决焉。时更从《穀梁传》，故言“六经”也。

按《玉海》：“甘露三年三月，诏诸儒讲论五经同异，《易》则
施雠、梁丘临，《书》则周堪、张山拊、林尊、欧阳地、馀假仓，
《诗》则韦元成、张生、薛广德，《礼》则戴圣、戴德、闻人通，汉，
《穀梁》则萧望之、刘向、尹更始

### 黄龙元年增五经博士员十二人博士弟子员倍百人

按《汉书宣帝本纪》，不载。　按《百官公卿表》：“博士，秦官，
掌通古今，秩比六百石，员多至数十人。武帝建元五
年，初置五经博士。宣帝黄龙元年稍增员十二人。”
按《儒林传序》：“昭帝时增博士弟子，员满百人。宣帝末
倍增之。”

### 元帝初元二年夏四月诏令郑宽中张禹授皇太子经是年冬以萧望之道经术功赐爵关内侯

按《汉书元帝本纪》：初元二年夏四月丁巳，立皇太子。
冬，诏曰：“国之将兴，尊师而重傅。故前将军望之傅朕
八年，道以经书，厥功茂焉。其赐爵关内侯，食邑八百
户，朝朔望。”　按《萧望之传》，望之为太傅，以《论语》礼服
授太子。元帝即位，赐望之爵关内侯。

元帝　年。通一经者皆复。郡国置五经百石卒史
按《汉书元帝本纪》不载　按《儒林传序》。“元帝好儒。能
通一经者皆复。数年以用度不足，更为设员千人。郡
国置五经百石”卒史。

成帝　年，帝好经书，乡学郑宽中、张禹朝夕入说于
金华殿。

按：《汉书成帝本纪》：“帝为太子，好经书。”

按《册府元龟》：“班伯少受《诗》于师丹，大将军王凤荐伯
宜劝学，召见宴昵殿，容貌甚丽，诵说有法，拜为中常
侍。帝方乡学，郑宽中、张禹朝夕入说《尚书》《论语》于金
华殿，诏伯受焉。既通大义，又讲异同于许商，迁奉车
都尉。数年，金华之业续出。”

### 建始元年匡衡上疏戒妃匹劝经学

按《汉书成帝本纪》，不载。　按《匡衡传》，成帝即位，衡上
疏戒妃匹，劝经学曰：“臣闻《六经》者，圣人所以统天地
之心，著善恶之归，明吉凶之分，通人道之正，使不悖
于其本性者也。故审六艺之指，则天人之理可得而
和，草木昆虫可得而育，此永永不易之道也。”

### 河平三年秋八月使光禄大夫刘向校中秘书谒者陈农求遗书于天下

按《汉书成帝本纪》：河平三年“秋八月乙卯，光禄大夫
刘向校中秘书，谒者陈农，使使求遗书于天下。”

〈注〉师古曰：言令陈农为使，而使之求遗书也。上使音所吏反，下“使”读如“本”字。

按《艺文志》：“成帝时，以书颇散亡，使谒者陈农求遗书
于天下，诏光禄大夫刘向校经传诸子诗赋，步兵校
尉任宏校兵书，太史令尹咸校数术，侍医李柱国校
方技。每一书已，向辄条其篇目，撮其指意，录而奏之。”

按《刘向传》：“成帝即位，上方精于《诗》《书》，诏向领校中。”

《五经》秘书　向子歆，河平中，受诏与父向校秘书，讲
“六艺传记，诸子诗赋数术方技，无所不究。”

按程氏《演繁露》：“汉世藏书，旧知有禁中、外台之别，今
读刘向叙载所定《列子》之书，而知中书之外，又有太
常，太史与中秘而三也。向言所校三藏本篇章，大率
中书多、外书少，知汉留意中秘，故比他本特备也。史
迁䌷金匮石室以成《史记》”，岂尝许其稽阅中秘耶？或
太史所藏于汉家事实，则金匮石室以加严耶？然不
知正在何地也。

河平五年，东平王宇求子史诸书，不与。

按《汉书成帝本纪》，不载。　按《东平思王宇传》：“元帝崩
后三岁，诏复所削县。后年来朝，上疏求诸子及太史
公书。上以问大将军王凤，对曰：‘臣闻诸侯朝聘，考文
章，正法度，非礼不言。今东平王幸得来朝，不思制节
谨度，以防危失，而求诸书，非朝聘之义也。诸子书或
反经术，非圣人，或明鬼神，信物怪。太史公书有战国
纵’”横权谲之谋，汉兴之初，谋臣奇策，天官灾异，地形
阸塞，皆不宜在诸侯王不可。予不许之辞，宜曰：“《五经》，
圣人所制，万事靡不毕载。王审乐道、傅相皆儒者，旦
夕讲诵，足以正身虞意。夫小辨破义，小道不通，致远
恐泥，皆不足以留意。诸益于经术者，不爱于王。”对奏，
天子如凤言，遂不与。

### 哀帝建平元年刘歆复领五经集六艺群书为七略按汉书哀帝本纪不载 按艺文志向卒哀帝复使向子侍中奉车都尉歆卒父业歆于是总群书而奏

“其《七略》，故有《辑略》，有《六艺略》，有《诸子略》，有《诗赋略》，有
《兵书略》，有《术数略》，有《方技略》。今删其要，以备篇籍。”
按《刘歆传》，“哀帝初即位，大司马王莽举歆宗室有材
行，为侍中大中大夫，迁骑都尉，奉车光禄大夫。贵幸，
复领《五经》，卒父前业。歆乃集六艺群书种，别为《七略》。”
按《隋书经籍志序》，“向卒后，哀帝使其子歆嗣父之业，
乃”徙温室中书于天禄阁上，歆遂总括群编，撮其旨
要，著为《七略》，大凡三万三千九十卷。王莽之末，又被
焚烧。

哀帝　　　年，刘歆请立《左氏春秋》，与五经并列学
官，帝令与五经博士讲论其义。

按《汉书哀帝本纪》，不载。　按《刘歆传》，“歆欲建立《左氏
春秋》及《毛诗》《逸礼》《古文尚书》，皆列于学官。哀帝令歆与五经博士讲论其义，诸博士或不肯置对，歆因移
书太常博士责让之。”　按《儒林房凤传》：“大司马王根
荐凤明经通达，擢为光禄大夫。时光禄勋王龚与奉
车都尉刘歆共校书，三人皆侍中。歆白《左氏春秋》可
立，哀”帝纳之，以问诸儒，皆不对。歆于是数见丞相孔
光，为言《左氏》以求助，光卒不肯。唯凤、龚许歆，遂共移
书责让太常博士。

### 平帝元始三年夏立学官校学置经师一人庠序置孝经师一人

按：《汉书平帝本纪》：“元始三年夏，立学官，郡国曰学，县、
道、邑、侯国曰校，校学置经师一人。乡曰庠，聚曰序，庠
序置孝经师一人。”

元始五年春正月，“征天下通知经史传记及术数之
学者，遣诣京师。”

按《汉书平帝本纪》，“元始五年春正月，征天下通知逸
经、古记、天文、历算、锺律、小学、史篇、方术、本草，及以《五
经》《论语》《孝经》《尔雅》教授者，在所为驾，一封轺传，遣诣
京师，至者数千人。”　按《王莽传》：“元始四年，莽奏起明
堂、辟雍、灵台，为学者筑舍万区，作市常满仓，制度甚
盛。立乐经，益博士员，经各五人，征天下通一艺，教授
十”一人以上，及有“《逸礼》《古书》《毛诗》《周官》《尔雅》、天文《图
谶》《锺律》《月令》《兵法》”、史篇文字，通知其意者，皆诣公车。
网罗天下异能之士，至者前后千数，皆令记说廷中，
将令正乖缪壹异说云。〈按莽奏于四年而征遣之诏则始于五年从本纪为是〉
按《后汉书儒林董钧传》：“元始中，举明经，迁廪牺令。”

〈注〉平帝元始五年举明经。

元始　年，立“《左氏春秋》《毛诗》《逸礼》《古文尚书》博士，置
《六经》祭酒。”

按《汉书。平帝本纪》不载。　按《儒林传赞》：“自武帝时立
五经博士，平帝时又立《左氏春秋》《毛诗》《逸礼》《古文尚
书》。”

按《后汉书苏竟传》：“竟字伯况，扶风平陵人也。平帝世，
竟以明《易》为博士讲书祭酒。”

〈注〉王莽置《六经》祭酒，秩上卿，每经一人，竟为尚书祭酒。